Jonas Dahl (SF), 2012-01-19:
Tak for det.
Regeringen har overtaget ansvaret i en svær økonomisk tid.
Den økonomiske virkelighed ser meget anderledes ud end det billede, den tidligere regering forsøgte at tegne før sommeren 2011.
Der meldte man ud, at dansk økonomi var på vej ind i et selvbærende opsving.
Det var mildt sagt et glansbillede, og dertil kommer så de tunge, sorte skyer, der hænger over europæisk økonomi.
De rammer selvfølgelig også Danmark.
Underskuddet er blevet større, væksten lavere og ledigheden højere.
Det går ud over den enkelte, det rammer ledigheden, og det går ud over samfundet.
Den økonomiske medvind op gennem 00'erne er endegyldigt slut, og set i det lys må det også ærgre, at VKO valgte at solde de økonomiske medgangstider op.
Der blev drysset skattelettelser ud til de rigeste.
Pengene blev spildt på favorisering af privathospitalerne, og de offentlige budgetter blev overskredet, uden at der kom bedre velfærd ud af det.
Efter 10 år med VKO står vi nu tilbage med en økonomi i ringe forfatning, øget ulighed og en skrantende velfærd.
Derfor undrer det mig egentlig ikke, at Venstre er blevet meget tavse på det sidste.
Partiet har tydeligvis ikke lyst til at fortælle, hvorfor de aldrig fik gjort Danmark robust nok i de gode år.
For SF og for regeringen har det været helt afgørende at få sat gang i væksten og sikre job til de mange arbejdsløse.
Ledigheden må ikke bide sig fast, og vi skal genskabe tilliden til dansk økonomi.
Den opgave har vi allerede taget hul på med finansloven for 2012.
Vi fremrykker planlagte offentlige investeringer for næsten 19 mia. kr. i 2012 og 2013.
Det giver ca. 16.000 arbejdspladser til de mange ledige alene fra kickstarten.
Behovet er der, de ledige hænder er der, og økonomien hænger ikke sammen.
Derfor er det ikke bare økonomisk ansvarligt, men det er også det eneste rigtige at sætte i gang nu, og naturligvis er det helt i tråd med EU's henstillinger.
Regeringen varsler nye tider, hvor der er fuldstændig styr på økonomien.
Det gør vi, fordi vi ved, at hvis der ikke er orden i økonomien, er det dem, der har mindst, der kommer til at betale regningen.
Kickstarten skal selvfølgelig ikke stå alene, men den sender et klart signal om, at Danmark og danskerne nu har en regering, der tror på, at der er en vej ud af stagnationen, og som også tør sætte handling bag ordene.
Flere job sikrer flere praktikpladser til de mange unge, der i dag ikke kan gennemføre deres uddannelse.
Samtidig er der afsat penge til flere skolepraktikpladser, sikret, at skolepraktikken bliver forbedret og bl.a. sat ind over for lærerfri timer på erhvervsuddannelserne.
De unge har været hårdt ramt af krisen.
Deres ledighed er vokset mest, og der er en reel risiko for, at vi taber en hel årgang på gulvet.
Der er mange, der har måttet droppe deres uddannelse, ene og alene fordi de ikke har kunnet få den nødvendige praktikplads.
Det har vi som samfund ikke råd til.
Vi skal derimod hjælpe de unge, så de sikres muligheden for at fuldføre deres uddannelse og sikre, at vi får den kvalificerede arbejdskraft, vi har behov for i årene fremover.
Den højere ledighed handler ikke kun om, at unge ikke vil arbejde, men den handler om, at der ikke har været plads og beskæftigelse til dem.
Den handler ikke om, at de ikke ønsker at færdiggøre deres uddannelse, men om, at de ikke har fået en praktikplads, så de kan færdiggøre deres uddannelse.
Ud over kickstarten har det også været vigtigt for SF at få fjernet de lave kontanthjælpsydelser og erstatte dem med almindelig kontanthjælp.
Fattigdom hjælper ingen, og afskaffelsen af ydelserne er derfor et vigtigt skridt i forhold til at sikre mindre ulighed.
Kontanthjælpen er og skal være et sikkerhedsnet til dem, der i en periode ikke har mulighed for at arbejde.
Jeg vil også gerne gøre det helt klart her i dag, at man selvfølgelig ikke er fattig, hvis man har et rådighedsbeløb, der svarer til det, en helt almindelig hårdtarbejdende lønmodtager får udbetalt.
Men det er ikke det samme som at sige, at der ikke findes fattigdom i Danmark – tværtimod.
Vi kan faktisk ikke være bekendt i vores samfund, at der er børn, der vokser op i familier, hvor en helt almindelig børnefødselsdag er et stort problem.
Derfor er jeg faktisk også rigtig stolt over og glad for, at vi med finansloven for 2012 har taget et vigtigt skridt og et stort skridt frem mod at begrænse uligheden i vores samfund.
Hvor den tidligere regering mente, at fattigdom fik folk i arbejde, tror vi, at den bedste måde er ved at skabe flere job.
Folk skal have muligheden for at forsørge sig selv, og netop derfor er kickstarten af dansk økonomi så afgørende.
Også når det gælder miljøet, har regeringen valgt at sætte barren højt.
Vores ambition er, at Danmark skal have den grønneste regering nogen sinde, og derfor har den sat store, men også realistiske mål.
Vi vil sikre en grøn og bæredygtig vækst.
Det første skridt tager vi nu med finansloven.
Vi sætter penge af til miljø, teknologiske udviklings- og demonstrationsprogrammer.
Sådan styrker vi Danmarks position inden for grøn teknologi.
Vi fremrykker offentlige investeringer, og vi har allerede aftalt en ny grøn støtteordning til energiforbedringer i boliger.
Det sikrer ikke bare energibesparelser, men det styrker også vores position inden for området.
Sidst, men ikke mindst går vi – inden alt for mange minutter er det vel næsten – i gang med forhandlingerne om et ambitiøst energiudspil, det energiudspil, som regeringen har lagt frem, og det bliver vigtige forhandlinger, der får stor betydning for den bæredygtige udvikling i Danmark, vigtige forhandlinger ikke alene for den enkelte dansker, men så sandelig også for Danmark.
På sundhedsområdet får vi med finansloven en sundhedspakke, som bl.a. sætter ind i forhold til psykisk syge og i forhold til bedre forebyggelse.
Det er vi også tilfredse med i SF, ikke mindst fordi det er to oversete områder – ikke mindst de sidste 10 år.
Det sikrer klare forbedringer for dem, der rammes af sygdom både i den psykiatriske del og også i forhold til en forebyggende indsats.
Vi afskaffer fradragsretten for sundhedsforsikringer.
Sådan sikrer vi en mere lige adgang til sundhedsvæsenet.
Arbejdsgivernes fradragsret på sundhedsforsikringer har betydet, at vi alle har været med til at finansiere, at nogle er blevet behandlet først.
Det er ikke rimeligt, og derfor er det også glædeligt, at vi får forandret den del.
Vi øger ydermere muligheden for at få tabt arbejdsfortjeneste ved pasning af et handicappet eller sygt barn, noget, som der igennem årene har været et stort behov for, og derfor er jeg også glad for, at vi faktisk anerkender dem, der tager den store opgave på sig.
Sidst, men ikke mindst, ophæver vi også aldersgrænsen for at få tilskud til psykologbehandling ved depression, alt sammen forbedringer for dem, der har nogle af de allerstørste behov.
Regeringen har fået magten i en rigtig vanskelig tid, en tid, der stiller krav til prioriteringer, og en tid, der om noget kræver en venstreorienteret, økonomisk ansvarlig politik, hvor vi ikke bare sikrer ansvarlige effektiviseringer og omprioriteringer, men også sikrer, at byrderne bliver omfordelt ligeligt.
Effektiviseringer og omprioriteringer kan være både rigtige og ansvarlige, men det skal ske på en måde, så vi fremtidssikrer velfærdssamfundet, og vi skal sikre, at dem, der ved noget om, hvad der virker og ikke virker, bliver inddraget.
Dermed skal både personalet i den offentlige sektor og borgerne inddrages i langt højere grad end i dag.
Så mens den tidligere regering gang på gang sagde, at krisen var betalt, uden at det havde hold i virkeligheden, vil den her regering sikre en ny ærlighed omkring økonomien.
Mens den tidligere regering altid lod lønmodtagerne betale, vil vi sikre, at vi alle kommer til at betale, og at vi alle hjælper til.
Mens arbejdspladserne fossede ud af landet på Løkkes vagt, vil vi sikre nye job med kickstarten, reformer og en ny erhvervspolitik.
Det er det, vi i SF forstår ved økonomisk ansvarlighed.
Jeg har umiddelbart ikke nogen grund til at betvivle det, når ordføreren står her siger det.
Jeg kender ikke her på stående fod samtlige kickstarter i Danmark og deres præcise indførelse og økonomien i dem, men det er sikkert korrekt, at der har været nogle usikkerheder i det.
Det er der som regel, og det vil der sikkert også være, når regeringen planlægger investeringer for 18,6 mia. kr.
Så kan det godt være, at der også er noget, der bliver skubbet fra det ene år til andet.
Det vil jeg slet ikke stå her og afvise.
Men jeg synes, at det, som hr. Joachim B. Olsen selv tager fat på i forhold til fattigdom, er interessant, for det, der jo sådan set er vigtigt her, er at sige, at der altså heller ikke er nogen, der bliver rigere af, at folk bliver fattigere.
Og det er jo lidt det synspunkt, jeg synes vi støder på gang på gang, i forhold til at der er nogle, der får en lav ydelse.
Nu har regeringen sagt, at den gerne vil fjerne starthjælpen, den vil gerne fjerne kontanthjælpsloftet, fordi den faktisk anerkender, at der er nogle, der har det rigtig, rigtig svært i det her land, og så har der været en debat, som hr. Joachim B. Olsen selv har været en stor del af, og som for mig at se kørte pænt meget af sporet.
Men det synes jeg bl.a. skyldes, at man i den debat fuldstændig glemmer, at der rent faktisk er fattige i Danmark; der er faktisk nogle mennesker, som har behov for hjælp, lige så vel som der også er andre, der er på overførselsindkomst.
Det gælder bl.a. studerende, men det gælder jo også folk, der bl.a. får støtte fra Team Danmark eller andet.